Diari Oficial de la Generalitat Valenciana


Sumari del DOGV 7699, del 18-01-2016 (2016/60)

RESOLUCIÓ de 4 de gener de 2016, de la Conselleria de Justícia, Administració Pública, Reformes Democràtiques i Llibertats Públiques, per la qual es publica l'Acord del Consell, de 27 de novembre de 2015, de ratificació de l'Acord de la Mesa General de Negociació I, de personal funcionari, estatutari i laboral, per a la recuperació de determinades quantitats meritades de la paga extraordinària de desembre de 2012, així com de condicions de treball relatives al gaudi de les vacances anuals i el permís per assumptes propis, de 13 d'octubre de 2015.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7699

Data del DOGV
:   18-01-2016

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2016/60


Data del document
:   04-01-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * empleat de serveis públics
    * funcionari
    * empresa pública
    * vacances retribuïdes
    * negociació col·lectiva
    * concurs administratiu
    * prima salarial
    * personal docent

RESOLUCIÓ de 4 de gener de 2016, de la Conselleria de Justícia, Administració Pública, Reformes Democràtiques i Llibertats Públiques, per la qual es publica l'Acord del Consell, de 27 de novembre de 2015, de ratificació de l'Acord de la Mesa General de Negociació I, de personal funcionari, estatutari i laboral, per a la recuperació de determinades quantitats meritades de la paga extraordinària de desembre de 2012, així com de condicions de treball relatives al gaudi de les vacances anuals i el permís per assumptes propis, de 13 d'octubre de 2015. [2016/60]  
  
  
El Consell, en la reunió del dia 27 de novembre de 2015, va adoptar l'acord següent:  
«El 13 d'octubre de 2015, en l'àmbit de la Mesa General de Negociació I de personal funcionari, estatutari i laboral, les representacions de la Generalitat i de les organitzacions sindicals van adoptar l'acord que s'hi adjunta, per a la recuperació de determinades quantitats meritades de la paga extraordinària de desembre de 2012, així com de condicions de treball relatives al gaudi de les vacances anuals i el permís per assumptes propis.  
L'article 38.3 de la Llei 7/2007, de 12 d'abril, de l'Estatut Bàsic de l'Empleat Públic, norma vigent en el moment de la subscripció del mencionat Acord de la Mesa General, establia, igual que fa en l'actualitat el mateix precepte del Text Refós de la Llei de l'Estatut Bàsic de l'Empleat Públic, aprovat pel Reial Decret Legislatiu 5/2015,de 30 d'octubre, que per a la validesa i eficàcia dels acords de les meses de negociació, aquestes hauran de ser ratificades pels òrgans de govern de les administracions públiques.  
Per tot això, a proposta de la consellera de Justícia, Administració Pública, Reformes Democràtiques i Llibertats Públiques, el Consell,  
  
  
ACORDA  
  
Primer  
Ratificar l'Acord de la Mesa General de Negociació I de personal funcionari, estatutari i laboral, per a la recuperació de determinades quantitats meritades de la paga extraordinària de desembre de 2012, així com de condicions de treball relatives al gaudi de les vacances anuals i el permís per assumptes propis, subscrit el 13 d'octubre de 2015, la còpia del qual s'hi adjunta.  
  
Segon  
Ordenar la publicació de l'esmentat acord en el Diari Oficial de la Comunitat Valenciana.»  
  
València, 4 de gener de 2016.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.  
  
  
Acord de la Mesa General de Negociació I, de personal funcionari, estatutari i laboral, per a la recuperació de determinades quantitats meritades de la paga extraordinària de desembre de 2012, així com de condicions de treball relatives al gaudi de les vacacions anuals i el permís per assumptes propis  
  
Reunits a València, el 13 d'octubre de 2015, en l'àmbit de la Mesa General de Negociació I, de personal funcionari, estatutari i laboral, les representacions de la Generalitat i de les organitzacions sindicals, acorden el següent:  
  
Primer  
Instar al Consell perquè adopte les mesures de caràcter normatiu que pertoque amb la finalitat de desenvolupar i aplicar els preceptes inclosos en el títol I i disposicions concordants del Reial Decret Llei 10/2015, d'11 de setembre, pel qual es concedixen crèdits extraordinaris i suplements de crèdit en el pressupost de l'Estat i s'adopten altres mesures en matèria d'ocupació pública i d'estímul a l'economia (RDL 10/2015).  
  
Segon  
1. L'aplicació de les mesures que s'adopten com a conseqüència d'este acord hauran de tindre un impacte equivalent en tota la Generalitat, les seues institucions i el seu sector públic, sense perjudici de la necessària adequació a la naturalesa, fi i règim jurídic de cada un dels subjectes jurídics afectats.  
2. Amb esta finalitat, en el marc de les competències que té atribuïdes cada sector funcional i administració pública, les mesures hauran d'aplicar-se al personal que presta els seus servicis en els àmbits següents:  
a) Administració de la Generalitat.  
b) Administració sanitària.  
c) Administració educativa no universitària.  
d) Administració de Justícia.  
e) Sector Públic Instrumental de la Generalitat.  
f) Universitats públiques de la Comunitat Valenciana.  
g) Centres docents concertats.  
h) Institucions de la Generalitat.  
  
Tercer  
S'adoptaran les mesures següents:  
1. Recuperació de la paga extraordinària i addicional del mes de desembre de 2012.  
a) La recuperació de la part de la paga extraordinària de desembre de 2012 a la que es referix el present acord, es realitzarà de manera que es garantisca a tot el personal a qui se li va detraure, junt amb l'import ja tornat, una recuperació equivalent al 50 per cent de l'import efectivament deixat de percebre pel dit concepte. L'abonament de les quantitats que procedisquen haurà d'efectuar-se durant el present exercici de 2015.  
  
b) La negociació sobre l'abonament de la part restant de la paga extraordinària de desembre de 2012 es realitzarà en la pròxima reunió de la Mesa General de Negociació I que se celebre per a tractar les retribucions de l'exercici 2016.  
c) En relació amb el personal al servici de l'Administració de Justícia, l'abonament de les quantitats pendents es durà a terme, adoptant les mesures que procedisquen, perquè siga efectiu en el mes de gener de 2016.  
d) Els òrgans competents en matèria de personal de les Institucions de la Generalitat i les universitats públiques valencianes adoptaran les mesures necessàries per a assegurar el compliment de la normativa que aprove el Consell dins de l'àmbit de les seues competències respectives i en els termes que es prevegen en aquesta.  
e) S'adoptaran les mesures necessàries perquè al professorat que presta servicis en centres docents privats concertats, se li abone l'import corresponent a la paga extraordinària i addicional o equivalent del mes de desembre, en els mateixos termes que al professorat dels centres docents públics.  
f) A les persones que hagen meritat en la seua totalitat o parcialment la paga extraordinària de desembre de 2012 i que a data del pagament efectiu de les quantitats reflectides en el present acord no es trobaren en situació de servici actiu o assimilada o hagueren perdut la condició de personal empleat públic, se'ls reconeixerà idèntic dret, en la part que corresponga, amb la sol·licitud prèvia.  
2. Permisos i vacances.  
a) Es duran a terme les mesures normatives necessàries per a la modificació dels articles 69 i 71 de la Llei 10/2010, de 9 de juliol, d'ordenació i gestió de la funció pública valenciana, amb la finalitat d'incorporar els dies addicionals del permís per assumptes particulars i de vacacions a què es referix el RDL 10/2015, per al personal inclòs en l'àmbit d'aplicació d'aquella,  
a.1) Respecte dels dies addicionals de vacances per antiguitat, haurà de contemplar-se, en tot cas, el següent règim de gaudi dels mateixos:  
  
- A partir dels quinze anys de servici: vint-i-tres dies hàbils.  
- A partir dels vint anys de servici: vint-i-quatre dies hàbils.  
- A partir dels vint-i-cinc anys de servici: vint-i-cinc dies hàbils.  
- A partir dels trenta anys de servici: vint-i-sis dies hàbils.  
Estos dies es podran gaudir des de l'endemà del compliment dels corresponents anys de servici.  
a.2) El personal tindrà dret al gaudi de dos dies addicionals al complir el sisé trienni, incrementant-se en un dia addicional per cada trienni complit a partir del huité.  
a.3) Amb caràcter excepcional, els dies a què es referixen els apartats a.1 i a.2 anteriors, corresponents a l'exercici 2015, es podran gaudir fins al 31 de març de 2016, inclusivament.  
b) La recuperació del dret a dies addicionals al permís d'assumptes particulars, referent al personal estatutari del Servici de Salut de la Comunitat Valenciana, tindrà lloc en la seua totalitat durant l'any 2016.  
  
L'aplicació del dret a dies addicionals a les vacances per antiguitat, serà objecte de negociació en el si de la Mesa Sectorial de Sanitat.  
  
c) La Generalitat instarà el Ministeri de Justícia, perquè adopte les mesures que pertoquen, a fi de restablir el dret del personal al servici de l'Administració de Justícia al gaudi de la totalitat de dies d'assumptes propis, reconeguts en la normativa vigent amb anterioritat a la publicació del Reial Decret Llei 20/2012.  
d) La normativa que s'aprove en compliment del present acord, haurà de contemplar que la limitació vigent en matèria de convenis, pactes i acords per al personal funcionari i laboral inclòs en l'àmbit d'este acord ha d'entendre's referida a la nova redacció dels permisos i les vacances.  
  
3. Annex  
S- adjunta com a annex al present acord, la proposta de l'articulat del decret llei del Consell (normativa ja publicada).  
  
València, 13 d'octubre de 2015  
  
Per la Generalitat,  
La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.  
  
Per les organitzacions sindicals,  
Per UGT-PV: Luis Lozano Mercadal.  
Per Intersindical Valenciana: Rafael Reig i Valero.  
Per CCOO.PV: Juan Cruz Ruiz.